నోముల భగత్ కుమార్

నోముల భగత్ కుమార్, తెలంగాణ రాష్ట్రానికి చెందిన రాజకీయ నాయకుడు, న్యాయవాది, సామాజిక కార్యకర్త, శాసనసభ్యుడు. నోముల ఎన్ఎల్ ఫౌండేషన్ స్థాపించి పేద విద్యార్థులకు ఉచిత విద్య అందిస్తూ, పేదింటి ఆడపిల్లల పెండ్లిలకు ఆర్థిక సహాయం చేస్తున్నారు. నోముల నర్సింహయ్య వారసుడిగా రాజకీయాల్లోకి ప్రవేశించిన భగత్, తెలంగాణ రాష్ట్ర సమితి పార్టీ నుండి నాగార్జునసాగర్ అసెంబ్లీ నియోజకవర్గంకు జరిగిన ఉపఎన్నికలో గెలిచి తొలిసారి ఎమ్మెల్యే అయ్యారు.

జననం - విద్యాభ్యాసం 
భగత్ కుమార్ 1984, అక్టోబర్ 10న నోముల నర్సింహయ్య, లక్ష్మి దంపతులకు తెలంగాణ రాష్ట్రంలోని నల్లగొండలో జన్మించారు.  2007లో బీటెక్ పూర్తిచేసిన భగత్ కొంతకాలం సాఫ్ట్ వేర్ ఇంజనీర్‌గా పనిచేశారు. 2010లో ఎంబీఏ పూర్తిచేసి, 2010 నుంచి 2012 వరకు విస్టా ఫార్మా కంపెనీలో ఉద్యోగం చేశారు. ఉద్యోగం చేస్తూనే 2014లో న్యాయ విద్యను, 2016లో ఎల్ఎల్ఎం పూర్తి చేశారు. 2014-2018 మధ్యకాలంలో హైకోర్టులో అడ్వకేట్‌గా విధులు నిర్వర్తించారు.

వ్యక్తిగత జీవితం 
భగత్ కుమార్ కు భవాని తో వివాహం జరిగింది. వీరికి ఒక కుమారుడు (రణజయ్), ఒక కుమార్తె (రేయాశ్రీ)

సామాజిక సేవ 
నోముల ఎన్ఎల్ ఫౌండేషన్ స్థాపించిన భగత్ కుమార్, ఆ ఫౌండేషన్ ద్వారా పేద విద్యార్థులకు ఉచిత విద్యను, ఆడపిల్లల పెండ్లిలకు ఆర్థిక సహాయాన్ని అందించడం, గ్రామీణ ప్రాంతాల్లో వైద్య శిబిరాలు నిర్వహించడం, ఆర్థికంగా వెనుకబడిన విద్యార్థులు, నిరుద్యోగులకు కోచింగులు, క్లాసులు, జాబ్ మేళాలు మొదలైన సేవా కార్యక్రమాలు నిర్వహిస్తున్నారు.

రాజకీయ ప్రస్థానం 
తండ్రి నర్సింహయ్యతో పాటు 2014లో టీఆర్ఎస్ పార్టీలో చేరిన భగత్, 2014 అసెంబ్లీ ఎన్నికల్లో తన తండ్రి నోముల నర్సింహయ్యకు ఆర్గనైజర్ గా, 2018 అసెంబ్లీ ఎన్నికలు, స్థానిక సంస్థల ఎన్నికల నిర్వాహకుడిగా పార్టీ తరపున పనిచేశారు. నోముల భగత్‌ కుమార్‌ తండ్రి, టీఆర్ఎస్ ఎమ్మెల్యే నోముల నరసింహయ్య అకాల మరణంతో నాగార్జున సాగర్ అసెంబ్లీ స్థానానికి ఉప ఎన్నికలు రాగా 2021, మార్చి 29న భగత్ కుమార్ పేరును అధికారికంగా టీఆర్ఎస్ పార్టీ అధ్యక్షులు, ముఖ్యమంత్రి కల్వకుంట్ల చంద్రశేఖర్ రావు ప్రకటించి, టీఆర్ఎస్ తరపున బీఫామ్ అందజేశారు. భగత్ 2021 మార్చి 30న (మంగళవారం) నిడమనూరు ఆర్వో కార్యాలయంలో నామినేషన్ దాఖలు చేశారు. నాగార్జున సాగర్ నియోజక వర్గానికి 2021లో జరిగిన ఉప ఎన్నికల్లో నోముల భగత్‌ కుమార్ తన సమీప ప్రత్యర్ధి, కాంగ్రెస్ పార్టీ అభ్యర్ధి కుందూరు జానారెడ్డిపై 18,872 ఓట్ల మెజారిటీతో గెలిచారు. ఆయన ఎమ్మెల్యేగా 2021 ఆగష్టు 12న ప్రమాణ స్వీకారం చేశారు.

మూలాలు 

1984 జననాలు
నల్గొండ జిల్లా న్యాయవాదులు
నల్గొండ జిల్లా రాజకీయ నాయకులు
నల్గొండ జిల్లా వ్యక్తులు
తెలంగాణ రాష్ట్ర సమితి రాజకీయ నాయకులు
తెలంగాణ శాసన సభ్యులు
సామాజిక ఉద్యమకారులు